32004D0297
L 097/66
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 март 2004 година
за разрешаване на Чешката република, Естония, Литва, Унгария, Полша и Словакия да отложат прилагането на определени разпоредби от Директиви 2002/53/ЕО и 2002/55/ЕО на Съвета по отношение на търговията със семена от определени сортове
(нотифицирано под номер C(2004) 962)
(текст от значение за ЕИП)
(2004/297/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, и по-специално член 2, параграф 3 от него,
като взе предвид Акта за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, и по-специално член 42 от него,
като има предвид, че:
(1)
Съгласно член 42 от Акта за присъединяване Комисията може да приеме преходни мерки, ако приемането на такива мерки е необходимо с цел улесняване на прехода от съществуващия в новите държави-членки режим към съответния режим, резултат от прилагането на ветеринарните и фитосанитарните правила на Общността. Тези правила включват и правилата, отнасящи се за търговията със семена.
(2)
Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (1) и Директива 2002/55/ЕО на Съвета от 13 юни 2002 г. относно търговията със семена от зеленчукови култури (2) включват разпоредби, съгласно които сортовите семена от растителни видове, попадащи в обхвата на директивите, посочени в член 1, параграф 1 от Директива 2002/53/ЕО или в член 2, параграф 1, буква б) от Директива 2002/55/ЕО, могат да се търгуват само ако са изпълнени изискванията на член 4, параграф 1 и членове 7 и 11 от тези две директиви.
(3)
Търговията със семена от определени сортове ще трябва да се забрани в Чешката република, Естония, Литва, Унгария, Полша и Словакия от датата на присъединяване, освен ако би могло да се направи дерогация от тези разпоредби.
(4)
С цел да се даде възможност на тези страни да предприемат и да въведат мерките, които да гарантират, че въпросните сортове са одобрени в съответствие с принципите на системата на Общността, следва да се разреши на тези страни да отложат с три години след датата на присъединяването им прилагането на Директива 2002/53/ЕО и Директива 2002/55/ЕО по отношение на търговията на техните територии със семена от сортовете, вписани в съответните им каталози, в съответствие с принципи, различни от тези на горепосочените директиви.
(5)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 4, параграф 1, член 7 и член 11 от Директиви 2002/53/ЕО и 2002/55/ЕО Чешката република, Естония, Литва, Унгария, Полша и Словакия могат да отложат с три години след датата на присъединяването им прилагането на въпросните директиви по отношение на търговията на техните територии със семена от сортовете, включени в съответните им национални каталози за сортовете от земеделски растителни видове и от видове зеленчукови култури, които не са били официално признати в съответствие с разпоредбите на тези директиви.
По време на този период семената могат да се търгуват само на територията на съответната държава-членка. На всеки етикет или документ, независимо дали е официален, или неофициален, който е нанесен върху партидата семена или който придружава тази партида, съгласно разпоредбите на настоящото решение, трябва ясно да е обозначено, че семената са предназначени да се предлагат изключително на територията на въпросната страна.
Член 2
Настоящото решение се прилага от датата на влизане в сила на Договора за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република и при условие че последният влезе в сила.
Член 3
Адресати на настоящото решение са държавите-членки.
Съставено в Брюксел на 29 март 2004 година.